****

**AKTIVNOSTI ZA RAZVOJ FINE MOTORIKE**

Znanstveno je dokazano da se vježbanjem fine motorike prstiju utječe na određene zone u kori mozga te potiče djetetov govor, radne sposobnost,i mentalne i kreativne potencijale. Gimnastike za prstiće osim toga pomaže djetetu u pisanju, crtanju, oblikovanju plastelinom... ali i u svim ostalim oblicima igara i aktivnosti koje spadaju u životnu svakodnevicu djeteta.

Neprocjenjiva je uloga koju te vježbe imaju u proširivanju djetetova znanja o svijetu koji ga okružuje, razvoju pažnje, pamćenja i mašte. Roditeljima pak ove vježbe pružaju mogućnost da obogate i učvrste emocionalne veze sa svojim mališanima.

U nastavku vam predlažem nekoliko zabavnih igara sa predmetima koje je lako naći u svakoj kući...palentom, grizom, raznim žitaricama i sjemenkama ,čašicama za jogurt, čačkalicama...

Navedene igre, osim fine motorike, razvijaju preciznost koordinacije i snage pokreta prstiju, te pomažu razvijati brzinu reakcije, ustrajnost, planiranje, samokontrolu i samoprocjenu, pomaže se razvoj urednosti, izdržljivosti i ustrajnosti te mnoge druge kvalitete koje će jednog dana djetetu pomoći u školi i biti ključno za uspješno učenje.

Prije nego krenemo u igru, podsjetimo se naziva naših prstića kroz stihove.



 **ČAROBNI EKRAN**


Za ovu igru potreban vam je samo običan pladanj (najbolje tamne boje) i malo palente, griza ili oštrog brašna. I to je to! Nasipajte u tankom sloju nešto od navedenog na pladanj. Dijete kažiprstom "crta" po pladnju - ekranu, na kojem se pojavljuju tamni obrisi. Samo protrese pladanj i može započeti sa novim crtežom. Isprva može crtati jednostavne predmete, a zatim složenije, sa više oblika i likova.

Predložite djetetu da ne crta samo kažiprstom, nego i drugim prstićima - srednjim prstom, prstenjakom, malim prstom, pa čak i palcem.

Najbolje od svega je što svaku malu grešku na svom čarobnom ekranu može lako ispraviti, pa je svaka slijedeća slika bolja od prethodne.

**STOLNI GOLF**

Jeste li čuli za igru golf? U njoj igrači posebnim štapovima nastoje ubaciti lopticu u rupu. Predložite vašem djetetu igranje stolnog golfa? Treba vam plastični podložak iz bilo koje bombonijere ili ambalaža od jaja. Zajedno sa djetetom u svako udubljenje stavite papiriće na kojima ste napisali brojeve od 1 do 5... to su bodovi. Što je udubljenje dalje od vas, to više bodova donosi. Od papirnate salvete, maramice ili ručnika dijete neka izreže vrpcu i od nje napravi lopticu. Lopticu tada treba položiti na lijevi dlan i prstima desne ruke pokušati ubaciti u najudaljeniju rupu. Kada dijete s lakoćom nauči ubacivati lopticu u željenu rupu, treba promijeniti prst za "udarce". Prvo neka nauči gađati kažiprstom, pa srednjim prstom, a ne oklijevajte predložiti da pokuša i sa prstenjakom ili malim prstom.




**ZADATAK ZA PEPELJUGU**

Sigurno znate priču o Pepeljugi kojoj je zla maćeha naredila da prebire grašak. I Vaše dijete na trenutak se može poistovjetiti sa Pepeljugom. U tu svrhu potrebna vam je mješavina suhog povrća ili žitarica ( grah, grašak, kukuruz, ječam, riža...ovisni što imate) i nasipajte ga u šalicu. S obje strane šalice stavite dva tanjurića. Kažite djetetu da zamisli kako priprema hranu zločestim polusestrama ili nekim drugim likovima po njegovom izboru. Dijete neka nacrta njihove crteže i stavi ih iza tanjurića. Zatim sa dva prsta uzima zrno po zrno i raspoređuje ga na odgovarajuće tanjuriće. Sjemenje treba razdvojiti pazeći da nijedno zrno ne završi u tuđem tanjuriću.



**MINI NOGOMET**

Zajedno sa djetetom "napravite" čovječuljka od kažiprsta i srednjeg prsta. Pokažite kako on korača, pleše, saginje se, stoji na jednoj nozi, pa na drugoj... Pokažite djetetu da čovječuljak može igrati i nogomet i zabijati golove. kako?

Zgužvajte komadić aluminijske folije ili papira i dobili ste lopticu. Igra može početi! Desni dlan se pretvara u nogometaša, a lijevi, koji leži na stolu lagano savijen, postaje nogometni okvir.

Udarac! Goool!!!

**NAPRAVIMO SLAGALICU**


U starom časopisu ili kalendaru pronađite neku veću fotografiju. Bilo bi dobro da na njoj bude puno sitnih predmeta... npr. kuća, ulica, vrt. Dijete neka pažljivo razgleda sliku i pokuša zapamtiti detalje koji će mu olakšati slaganje.

Pomoću olovke i ravnala, na poleđini slike treba nacrtati nekoliko linija koje se međusobno presijecaju i dijele sliku na 10 do 12 dijelova. Zatim neka dijete sa škaricama razreže sliku po iscrtanim linijama.

izrezane dijelove promiješajte i ponudite djetetu da pokuša složiti sliku.

Možete i mjeriti vrijeme štopericom ... tko će biti brži u slaganju .. vi ili vaše dijete?

**TAJNA VREĆICE**

Potražite čvršću platnenu vrećicu i zajedno sa djetetom napunite je poznatim predmetima, npr. privjesak za ključeve,češalj, novčić, žličica, autić .... Čvrsto stegnite vrećicu tako da predmeti ne mogu ispasti iz nje. Zatim protresite vrećicu i predložite djetetu da kroz tkaninu uhvati jedan predmet, dobro ga opipa prstićima i pokuša pogoditi što je to. Nakon što dijete kaže odgovor, izvadite predmet i provjerite da li je rezultat točan.

Igri možete otežati na način da u vrećicu stavite predmete koje dijete prije toga nije vidjelo.

**LEĐNA ČITAONICA**

****

Čitamo očima,jasno. No jeste li znali da možemo čitati i leđima? Ne vjerujete?

Mama ili tata neka na djetetovim leđima prstima najprije nacrtaju krug, a zatim trokut i pitaju dijete da li osjeća ili prepoznaje što su nacrtali.

Zatim treba napisati bilo koje slovo ili brojku, a dijete pokušava pogoditi. Sada dijete crta ili piše slova ili brojeve na leđima roditelja ili drugih igrača. Mogu se ispisivati i cijele riječi ili rečenice, ovisno koliko dijete poznaje slova.

**OGRLICA I NARUKVICA**

Iz starih časopisa izrezati trake širine 2 centimetra i dužine 15 centimetara. Od svake trake napraviti trokute kako je prikazano na slici. Jednu traku premazati ljepilom i počevši od široke strane, namotati oko čačkalice ili šibice.

Zatim izvaditi čačkalicu i dobije se šarenu perlicu rebraste površine s gotovom rupicom.

Kada dijete napravi puno takvih perlica,može ih nanizati na čvršći konac i dobiti prelijepu i neobičnu narukvicu ili ogrlicu.